text: উয়েফার বর্ষসেরা মেসির সেই জাদুকরী গোল - loksamaj
  উয়েফার বর্ষসেরা মেসির সেই জাদুকরী গোল
  আর্জেন্টাইস সুপার স্টার বার্সেলোনার প্রাণভোমরা লিওনেল মেসি মানেই যেন নতুন রেকর্ড। মাঠে নেমে প্রতিনিয়ত নিজেকে নিয়ে যান এক নতুন উচ্চতায়। রেকর্ড আর ট্রফি নিজের ঝুলিতে যোগ করাই যেন তার কাজ। এদিকে চ্যাম্পিয়নস লিগের সেমিফাইনালে ফ্রি-কিক থেকে করা মেসির গোলটি এবার উয়েফার বর্ষসেরা গোলের খেতাব জিতেছে।
  গত আসরে ঘরের মাঠ ক্যাম্প ন্যুয়ে লিভারপুলের খেলোয়াড়দের প্রাচীর টপকে গোলকিপার অ্যালিসন বেকারকে বোকা বানিয়ে ফ্রি কিক থেকে ওই গোল করেন বার্সা ফরোয়ার্ড। উয়েফা ডট কমের ২০১৮-১৯ মৌসুমের সেরা গোলের জন্য আরও একখানা ট্রফি নিজের ভাণ্ডারে যোগ করেন। সেমিফাইনালের প্রথম লেগে লিভারপুলকে ৩-০ গোলে হারিয়েছিল বার্সেলোনা। ম্যাচের ৮১তম মিনিটে গোল পোস্টের ৩০ গজ দূর থেকে দুর্দান্ত এক ফ্রি-কিক নিয়েছিলেন মেসি। লিভারপুল ডিফেন্সের দেয়াল ডিঙিয়ে বল চলে যায় গোলমুখে। ঝাঁপিয়ে পড়েও শট ঠেকাতে ব্যর্থ হন লিভারপুলের ব্রাজিলিয়ান গোলরক্ষক অ্যালিসন। যদিও ফিরতি লেগে সেই লিভারপুলের বিপক্ষে ৪-০ গোলের বড় ব্যবধানে হেরে সেমিফাইনাল থেকেই বিদায় নিতে হয় বার্সেলোনাকে।